टॉम्ब रेडर
टॉम्ब रेडर , काल्पनिक ब्रिटिश पुरातत्वविद लारा क्रॉफ्ट के साहसिक कारनामों (एडवेंचर्स) पर आधारित एक्शन-एडवेंचर गेम्स, कॉमिक बुक्स, उपन्यासों, थीम पार्क राइड्स तथा फिल्मों की एक मीडिया फ़्रेंचाइज़ है। 1996 में मूल टॉम्ब रेडर के जारी होने के बाद से यह श्रृंखला संबंधित मीडिया के एक आकर्षक फ़्रेंचाइज़ के रूप में विकसित हो गयी है और लारा, वीडियो गेम उद्योग की एक प्रमुख नायिका के रूप में उभर कर सामने आयी हैं। गिनीज बुक ऑफ वर्ल्ड रिकॉर्ड्स ने 2006 में लारा क्रॉफ्ट को "सर्वाधिक सफल वीडियोगेम नायिका" के रूप में मान्यता प्रदान की है। इस श्रृंखला के छह खेलों को कोर डिजाइन द्वारा विकसित किया गया था, जबकि नवीनतम तीन को क्रिस्टल डाइनेमिक्स द्वारा. अब तक Lara Croft: Tomb Raider तथा Lara Croft Tomb Raider: The Cradle of Life नाम की दो फ़िल्में बनाई जा चुकी हैं जिनमें एंजेलिना जोली ने लारा क्रॉफ्ट की भूमिका निभाई है।